Source: https://www.danskemedier.dk/journalistik-og-redaktion/hoejesteret-stadfaester-kendelse-i-sag-om-kildebeskyttelse/
Timestamp: 2017-12-12 16:11:39+00:00
Document Index: 2109931

Matched Legal Cases: ['Højesteret ', 'Højesteret ', 'Højesteret ', 'Højesteret ', 'Højesteret ', 'Højesteret ']

Højesteret stadfæster kendelse i sag om kildebeskyttelse | Danske Medier
Højesteret stadfæster kendelse i sag om kildebeskyttelse
Højesteret stadfæstede torsdag Østre Landsrets kendelse om, at beslaglæggelsen af udstyr hos Aller Media A/S og en række tidligere medarbejdere i forbindelse med SE og Hør-sagen kan opretholdes.
Aller havde henvist til, at der ikke var grund til at mistænke virksomheden for medvirken til de overtrædelser af straffelove, som er omfattet af sigtelserne i sagen, da medieansvarsloven er gældende, og at der derfor ikke kunne ske beslaglæggelse.
Dette afviser Højesteret, som henviser til, at sigtelserne ikke omhandler indholdet i SE og HØR, men forhold i forbindelse med fremskaffelse af oplysninger.
Højesteret finder desuden, at ”der er rimelig grund til at mistænke Aller Media for medvirken” til overtrædelse af flere bestemmelser i straffeloven. Derfor vurderer Højesteret, at det beslaglagte materiale kan bruges som bevis i en retssag.
Højesteret afviser desuden, at kildebeskyttelsen kan finde anvendelse i forhold til hovedsigtelserne og henviser til, at ”oplysningerne i hvert fald som det helt overvejende udgangspunkt ikke angår emner af samfundsmæssig betydning”.
Anklagemyndigheden vil bruge søgeord til at lede efter elektronisk kommunikation, som kan bruges i efterforskningen af sagen. Det kan føre til, at der vil kunne findes kildebeskyttede oplysninger, som ikke har med sigtelserne at gøre. Her finder Højesteret, at beskyttelsen heraf sikres ved, at byretten gennemgår det beslaglagte materiale.
Højesteret fastslår, at rettens gennemsyn skal ske sammen med anklagemyndigheden og Aller Media, der har mulighed for at udtale sig om, hvorvidt de enkelte dokumenter kan indgå i efterforskningen.
Læs kendelsen.